C 157/16

Tiivistelmä Euroopan tietosuojavaltuutetun lausunnosta, joka koskee ehdotusta tieliikenteen älykkäiden liikennejärjestelmien käyttöönoton puitteista annetun direktiivin muuttamiseksi

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivulla www.edps.europa.eu)

(2022/C 157/06)

Euroopan komissio hyväksyi 14. joulukuuta 2021 ehdotuksen tieliikenteen älykkäiden liikennejärjestelmien (ITS) käyttöönoton sekä tieliikenteen ja muiden liikennemuotojen rajapintojen puitteista annetun direktiivin 2010/40/EU muuttamisesta. Komissio on määritellyt älykkäiden liikennejärjestelmien käyttöönoton keskeiseksi toimeksi verkottuneen ja automatisoidun multimodaalisen liikkuvuuden aikaansaamisessa.

Ehdotuksen tavoitteena on laajentaa älykkäiden liikennejärjestelmien käyttöönotosta annetun direktiivin (ITS-direktiivi) nykyistä soveltamisalaa siten, että se kattaa uudet haasteet ja tekee keskeisistä tieliikenteen ITS-palveluista pakollisia kaikkialla EU:ssa. Direktiivin tarkistaminen on myös osa Euroopan datastrategiasta annetun tiedonannon mukaista lainsäädäntöympäristön kehittämistä.

Tietosuojavaltuutettu muistuttaa, että henkilötietojen käsittely on lainmukaista, jos rekisteröity (tunnistettu tai tunnistettavissa oleva luonnollinen henkilö, johon henkilötiedot liittyvät) on antanut suostumuksensa henkilötietojensa käsittelyyn yhtä tai useampaa erityistä tarkoitusta varten tai jos yleisen tietosuoja-asetuksen 6 artiklan mukaisen muun asianmukaisen oikeusperustan soveltaminen on pätevää.

Ehdotuksessa todetaan, että datatyypit ja palvelut, joiden tarjoamisesta pitäisi tehdä pakollista, olisi määritettävä ITS-direktiiviä täydentävissä delegoiduissa säädöksissä vahvistettujen määritysten perusteella, ja niissä olisi otettava huomioon mainitussa direktiivissä vahvistetut datan tyypit ja palvelut. Samalla tietosuojavaltuutettu panee merkille, että ehdotus poistaisi useita säännöksiä, jotka sisältyvät voimassa olevaan ITS-direktiiviin, mukaan lukien säännökset, jotka liittyvät käyttötarkoituksen määrittelyn ja tietojen minimoinnin periaatteisiin.

Ottaen huomioon yksityisyyden ja tietosuojan erityissuojan Euroopan unionin perusoikeuskirjan 7 ja 8 artiklassa turvattuina perusoikeuksina tietosuojavaltuutettu katsoo, että henkilötietoryhmät sekä henkilötietojen käsittelyn tarkoitukset ITS-palvelujen käyttöönoton yhteydessä olisi määriteltävä suoraan ehdotuksessa eikä ITS-direktiiviä täydentävissä delegoiduissa säädöksissä. Lisäksi tietosuojavaltuutettu pitää tärkeänä, että tarkistetussa ITS-direktiivissä otetaan asianmukaisesti huomioon käyttötarkoituksen määrittelyä, turvallisuutta ja tietojen minimointia koskevat vaatimukset sekä tarve varmistaa, että suostumusta koskevia säännöksiä noudatetaan.

Siltä osin kuin ehdotuksella pyritään luomaan oikeusperusta henkilötietojen käsittelylle ITS-järjestelmien käyttöönoton ja operatiivisen käytön yhteydessä, siinä olisi myös vahvistettava asianomaisten tietoluokkien säilyttämisen enimmäiskesto kyseiset ITS-järjestelmät huomioon ottaen.

Koska ITS-järjestelmien käyttöönottoon voi osallistua suuri määrä sidosryhmiä, tietosuojavaltuutettu suosittelee, että komissio tekee tietosuojaa koskevan vaikutustenarvioinnin ennen kuin mahdollistetaan sellaisten ITS-palvelujen käyttöönotto, jotka todennäköisesti aiheuttavat suuren riskin luonnollisten henkilöiden oikeuksille ja vapauksille (esim. julkisen liikenteen viranomaisten liikkuvuudenhallintapalvelut).

1. JOHDANTO JA TAUSTAA

1. Euroopan komissio hyväksyi 14. joulukuuta 2021 ehdotuksen tieliikenteen älykkäiden liikennejärjestelmien käyttöönoton sekä tieliikenteen ja muiden liikennemuotojen rajapintojen puitteista annetun direktiivin 2010/40/EU muuttamisesta (jäljempänä ”ehdotus”) ( 1 )

2. Direktiivi 2010/40/EU, jäljempänä ”ITS-direktiivi”, suunniteltiin kehykseksi älykkäiden liikennejärjestelmien käyttöönottoa ja käytön nopeuttamista ja koordinointia varten maantieliikenteessä ja rajapinnoissa muiden liikennemuotojen kanssa.

3. kestävän ja älykkään liikkuvuuden strategiasta , jäljempänä ”strategia” Komission tiedonannossa, jäljempänä ”strategia” ( 2 ) , älykkäiden liikennejärjestelmien käyttöönotto määritellään keskeiseksi toimeksi automatisoidun ja verkottuneen multimodaaliliikenteen toteuttamisessa, mikä edistää siten muutosta Euroopan liikennejärjestelmässä tehokkaan, turvallisen, kestävän, älykkään ja sopeutumiskykyisen liikkuvuustavoitteen saavuttamiseksi.

4. Strategian mukaan ITS-direktiiviä ja joitakin sen delegoituja asetuksia tarkistetaan pian. Strategiassa korostettiin myös komission aikomusta tukea vuonna 2021 koordinointimekanismin perustamista ITS-direktiivin nojalla perustettuja kansallisia yhteyspisteitä varten. Direktiivin tarkistaminen on myös osa Euroopan datastrategiasta annetun tiedonannon mukaista lainsäädäntöympäristön kehittämistä ( 3 )

5. Ehdotuksen on tarkoitus puuttua seuraaviin ongelmiin ( 4 ) i. sovellusten, järjestelmien ja palvelujen yhteentoimivuuden ja katkeamattomuuden puute ii. sidosryhmien välisen koordinoinnin ja tehokkaan yhteistyön puute iii. ITS-palveluja tukevan datan saatavuuteen ja jakamiseen liittyvät ratkaisemattomat haasteet.

6. Ehdotuksessa näitä ongelmia ratkaistaan erityisesti laajentamalla ITS-direktiivin nykyistä soveltamisalaa kattamaan uudet haasteet ja sallimalla sen, että keskeisistä ITS-palveluista tehdään pakollisia kaikkialla EU:ssa. ITS-palvelujen käyttöönotto edellyttää, että saatavilla on dataa, jonka perusteella saadaan luotettavaa tietoa. Lisäsäännöt auttavat parantamaan yhdenmukaisuutta nykyisten käytäntöjen ja standardien kanssa ( 5 )

7. Euroopan komissio pyysi 6. tammikuuta 2022 Euroopan tietosuojavaltuutetulta lausuntoa ehdotuksesta asetuksen (EU) 2018/1725 ( 6 ) 42 artiklan 1 kohdan mukaisesti. Tässä lausunnossa esitetyt huomautukset ja suositukset koskevat vain ehdotuksen niitä säännöksiä, joilla on eniten merkitystä tietosuojan kannalta.

4. PÄÄTELMÄT

39. Edellä esitetyn perusteella Euroopan tietosuojavaltuutettu antaa seuraavat suositukset: a) Siltä osin kuin ehdotuksella pyritään luomaan oikeusperusta henkilötietojen käsittelylle ITS-järjestelmien käyttöönoton ja operatiivisen käytön yhteydessä, siinä olisi näin ollen — määritettävä selkeästi käsittelyn tarkoitus (tarkoitukset) — annettava selkeä ja kattava yleiskuva kyseessä olevista henkilötietoluokista — osoitettava selkeästi osallistuvien toimijoiden roolit rekisterinpitäjänä, yhteisenä rekisterinpitäjänä tai henkilötietojen käsittelijänä — vahvistettava enimmäiskesto asianomaisten tietoluokkien säilyttämiselle ottaen huomioon kyseisten ITS-järjestelmien käsittelyn tarkoitukset. b) Koska ITS-järjestelmien käyttöönottoon voi osallistua suuri määrä sidosryhmiä, tietosuojavaltuutettu suosittelee, että komissio tekee tietosuojaa koskevan vaikutustenarvioinnin ennen sellaisten ITS-palvelujen käyttöönottoa, jotka todennäköisesti aiheuttavat suuren riskin luonnollisten henkilöiden oikeuksille ja vapauksille.

Brysselissä 2. maaliskuuta 2022 Wojciech Rafał WIEWIÓROWSKI

(1) COM(2021) 813 final.

(2) Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”Kestävän ja älykkään liikkuvuuden strategia – Euroopan liikenne tulevaisuuden raiteelle” (COM(2020) 789 final).

(3) https://digital-strategy.ec.europa.eu/fi/policies/strategy-data

(4) Perustelut, s. 3.

(5) Perustelut, s. 3.

(6) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).